13/11/2013 | Administración LocalMunicipal
Vimianzo
Anuncio convocatoria pública de axudas por nacemento de fillo/a, adopción ou acollemento por vimianceses durante o ano 2013

Por Resolución da Alcaldía núm.1239 do 05/11/2013, previo ditame da Comisión Informativa de Benestar Social e Promoción da Igualdade, aprobáronse as bases e a convocatoria de axudas por nacemento de fillo/a, adopción ou acollemento por vimianceses durante o ano 2013: 1. OBXECTO E FINALIDADE DAS AXUDAS O obxecto da convocatoria é axudar nos gastos ocasionados co nacemento, adopción ou acollemento de nenos e nenas por familias vimiancesas durante o ano 2013. Pretenden ser un paliativo neste momento de grande crise económica e de escaseza do traballo, contribuíndo a minorar os importantes gastos destas familias. Tamén se trata de incentivar o asentamento da poboación no noso concello, nun ciclo de caída poboacional. Súmanse estas axudas ás previstas para nenas e nenos en período escolar obrigatorio, nunha acción do goberno municipal que trata de promover unha política de benestar social que contribúa a paliar os efectos da crise, as diferenzas sociais, os riscos de exclusión social e o incremento da nosa poboación.2. BENEFICIARIAS/OS As axudas poderán ser solicitadas polos pais/nais ou titores/as dos nenos e nenas que reúnan os seguintes requisitos: a) A persoa solicitante ten que ter a custodia do neno ou nena, e estar emproada no concello de Vimianzo antes do 1 de setembro de 2013. b) As nenas e nenos beneficiarios deben estar empadroados no Concello de Vimianzo antes do 1 de setembro de 2013, e ter nacido durante o ano 2013. c) Ter unha renda per cápita menor que 1’5 veces o IPREM de 2013. d) Non ser a persoa solicitante debedora da Facenda Municipal. e) Non ter pendente de xustificación ningunha subvención concedida polo Concello de Vimianzo. f) Non estar en ningún dos supostos de prohibición para a percepción de subvencións que se establece no artigo 13 da Lei 38/2003 de 17 de Novembro, Xeral de Subvencións. As axudas concedidas para o mesmo fin, por outra administración son compatibles coa que agora concede o Concello de Vimianzo, sempre e cando a suma das mesmas non supere o importe total gastado. As persoas beneficiarias terán as seguintes obrigas ante o Concello de Vimianzo: a) Cumprir obxecto da subvención, é dicir, realizar o gasto, en beneficio do neno e nena, en cueiros, lácteos infantís, roupa, calzado, produtos de hixiene infantil, medicamentos ou outro tipo de produtos receitados polo facultativo de pediatría. O gasto debe de estar feito durante o ano 2013. b) Someterse ás actividades de control realizadas por parte do Concello para comprobar a veracidade dos actos consignados na documentación presentada, así como o cumprimento dos requisitos para a percepción da axuda e colaborar co Concello en ditas actuacións. c) Comunicar ante o Concello calquera modificación nas circunstancias esixidas para a concesión da axuda.3. CRITERIOS DE VALORACIÓN Concederase unha axuda por neno ou nena de 100€, sempre e cando a renda per cápita familiar sexa inferior 1’5 veces o IPREM (Indicador Público de Renda de Efectos Múltiples). A contía anual do IPREM para o ano 2013 é de 6.390,13€ (para 12 meses) segundo a Lei 17/2012, de 27 de decembro, de Orzamentos Xerais do Estado para o ano 2013 (BOE nº 312 do 28/12/2012). No suposto de que unha vez efectuada a avaliación das solicitudes se supere o límite máximo da subvención (4.000€), non se outorgarán aquelas axudas, a aqueles menores cuxas rendas sexan máis elevadas, ata o límite do crédito máximo establecido. a) RENDA PER CÁPITA FAMILIAR Enténdese por renda per cápita familiar a suma da renda familiar bruta dividida entre o número de membros da unidade familiar computables. Para os efectos do cálculo da renda per cápita, computarán por dous os membros da unidade familiar cunha discapacidade igual ou superior ao 33% ou os que estean valorados como dependentes en calquera dos graos establecidos segundo a Lei 39/2006, de 14 de decembro, de Promoción da autonomía persoal e atención a persoas en situación de dependencia. Nesta convocatoria terase en conta o último exercicio fiscal para os efectos de determinar a renda per cápita familiar dos solicitantes. b) DETERMINACIÓN DA UNIDADE FAMILIAR A efectos destas axudas, considérase unidade familiar a formada polo pai, nai, titor/a ou persoa encargada da garda e protección do menor. Tamén se considerará como membros da unidade familiar as parellas do pai, nai, titor/a do menor, sempre que convivan no domicilio familiar. A estes efectos, considérase o domicilio familiar das nenas ou nenos beneficiarios o que figura no padrón de habitantes.4. CRÉDITO ORZAMENTARIO E CONTÍA DAS AXUDAS A aplicación orzamentaria á que se imputarán estas axudas é a 231.489, cun crédito máximo aprobado de 4.000 €. 5. SOLICITUDE E DOCUMENTACIÓN NECESARIA As solicitudes formularanse mediante instancia subscrita pola persoa interesada (pai/nai/titor/a legal) segundo o modelo específico para iso. A presentación de dita solicitude comportará a autorización ao órgano xestor para a comprobación dos datos que constan na mesma ante os organismos ou entidades correspondentes. Cada solicitude deberá ir acompañada da seguinte documentación: 1) Fotocopia compulsada do DNI de todos os membros da unidade familiar maiores de idade.2) Fotocopia compulsada do libro de familia.3) En supostos de adopción ou acollemento, ou titoría legal do menor, documentación compulsada acreditativa.4) Fotocopia compulsada da declaración do IRPF de todos os membros da unidade familiar, ou autorización ao concello para obter diante da Axencia Tributaria os datos de nivel de renda.5) Nos casos de discapacidade ou dependencia dalgún dos membros da unidade familiar computables, copia compulsada do certificado emitido polo organismo oficial correspondente.6) Certificado da conta bancaria, do pai/nai ou titor/a do menor para o que se solicita a axuda.7) Declaración da percepción doutras axudas percibidas para o mesmo fin.8) Copia da sentenza de nulidade, separación ou divorcio e do convenio regulador, se é o caso.9) Declaración responsable de non estar incurso en suposto de prohibición para ser beneficiario da axuda.10) Declaración responsable de non ter obrigas pendentes de pagamento coas administracións con potestade tributaria e coa seguridade social.6. LUGAR E PRAZO DE PRESENTACIÓN DE SOLICITUDES As solicitudes e a documentación requirida presentaranse no Rexistro Xeral da Casa do Concello en Vimianzo. O prazo de presentación de solicitudes permanecerá aberto 20 días naturais a contar dende o día seguinte á publicación das presentes bases no Boletín Oficial da Provincia.7. PUBLICIDADE A presente convocatoria de axudas publicarase no Boletín Oficial da Provincia, no taboleiro de anuncios do Concello, na web municipal e mediante bandos de Alcaldía en lugares que garantan o seu coñecemento por parte das persoas interesadas.8. PROCEDEMENTO a) INSTRUCIÓN E ÓRGANO INSTRUTOR O órgano competente para a instrución do procedemento, así como para a realización de cantas actuacións estime necesarias para a determinación, coñecemento e comprobación dos datos en virtude dos que debe pronunciarse a proposta de resolución, será a Xefa do Departamento de Benestar Social, ou persoa en quen delegue. O órgano instrutor, á vista do expediente e do informe da Comisión Avaliadora formulará a proposta de resolución provisional, na que expresará o cumprimento dos requisitos e a relación nominal dos/as solicitantes para a concesión das axudas. Se na instrución fosen tidos en conta outros feitos ou datos distintos dos achegados polos/as interesados/as ou se non se achega toda a documentación requirida para solicitar estas axudas, notificaráselle a estes a proposta de resolución, concedéndolles un prazo de dez días para que presenten as alegacións que estimen pertinentes e/ou a documentación requirida. Á vista das alegacións e/ou documentación presentadas, o órgano instrutor formulará a proposta de resolución definitiva. De non presentarse alegacións, ou no caso de que este trámite non fose necesario con arranxo ao parágrafo anterior, a proposta de resolución provisional terá automaticamente o carácter de proposta de resolución definitiva. b) COMISIÓN AVALIADORA A Comisión Avaliadora estará composta polo Alcalde, a concelleira de Benestar Social, a Interventora, o Xefe da área económica e a Secretaria. A Comisión Avaliadora elevará a proposta de concesión ao Alcalde-Presidente a través do órgano instrutor na que se concretará individualmente para cada beneficiario/a o resultado da avaliación realizada. c) RESOLUCIÓN O órgano competente para a concesión das axudas será a Xunta de Goberno Local, previo informe da Intervención municipal e ditame da comisión informativa correspondente. O acordo de concesión ou denegación será motivado, quedando constancia no expediente dos fundamentos da resolución que se adopte. As axudas concedidas notificaranse individualmente no prazo máximo dun mes, a contar dende a finalización do prazo de presentación de solicitudes e en todo caso antes do 31 de decembro de 2013, e publicaranse no Taboleiro de Anuncios do Concello e na web municipal. A modificación de calquera das circunstancias que se tiveran en conta para a concesión das mesmas, que deberá ser posta en coñecemento do Concello, poderá dar lugar á modificación da resolución.9. XUSTIFICACIÓN E PAGAMENTO O pagamento destas axudas realizarase mediante transferencia bancaria a nome da persoa solicitante, tras a súa xustificación por medio da presentación de fotocopias compulsadas das facturas orixinais por un importe, cando menos, igual ao importe da axuda concedida, así como copia da receita médica, se é o caso. O prazo para presentar a xustificación da realización do gasto será de dez días naturais a partires da recepción da notificación de concesión, e sempre antes do remate do ano. En casos especiais, os cales terán que ser valorados polas profesionais do Departamento municipal de Benestar Social, o pagamento da axuda, tras a delegación escrita do/a beneficiario/a, aboaráselle ao establecemento subministrador do material para o que se solicita a axuda. Se no momento da solicitude xa foi efectuado o gasto entenderase a xustificación xa efectuada. Terán a consideración de casos especiais aqueles que, por razón de necesidade, precariedade ou urxencia, se atopen nunha situación de risco e/ou desprotección, sendo necesario nestes casos un informe da traballadora social ou da educadora familiar do Concello, co visto e prace da Concelleira de Benestar Social.10. INCUMPRIMENTOS DAS OBRIGAS POR PARTE DOS/AS BENEFICIARIOS/AS DAS AXUDAS. Se os/as beneficiarios/as das axudas, non cumprisen coas obrigas establecidas no punto segundo destas bases, terían que reintegrar a subvención percibida, ao igual que terían que reintegrar a subvención no suposto que se producisen modificacións na súa situación durante o período de solicitude de axudas que determinasen que non cumpren os requisitos para ser beneficiarios/as de subvencións. No suposto de que a xustificación do gasto realizado fose inferior ao importe da subvención, o importe da axuda será o do gasto xustificado.” Vimianzo, 5 de novembro de 2013 O alcalde Manuel Antelo Pazos